
Образец № 8
	
	Проект



Д О Г О В О Р


Днес, ……………………….., в гр. София между:

МИНИСТЕРСТВО НА ТРУДА И СОЦИАЛНАТА ПОЛИТИКА, ЕИК 000695395, с адрес гр. София 1051, ул. „Триадица” № 2, представлявано от …………………………………………………………………………………....………, наричано по-долу за краткост ВЪЗЛОЖИТЕЛ 
и
................................. със седалище гр. София, ЕИК ......................., представлявано от ..............................., с адрес на управление, ..................................................................., адрес за кореспонденция: гр. София .................................., наричано по-долу за краткост  ИЗПЪЛНИТЕЛ

на основание чл. 112 от Закона за обществените поръчки и Решение № .............../................ г. на възложителя за определяне на изпълнител на обществена поръчка с предмет: „Разширяване на капацитета и обхвата на Националната система за оценка на компетенциите MyCompetence“ в изпълнение на проект BG05M9OP001-1.013-0001-C01 „Развитие на Националната система за оценка на компетенциите – MyCompetence“, финансиран от Оперативна програма „Развитие на човешките ресурси 2014-2020“, се сключи настоящият договор за следното:



I. ПРЕДМЕТ НА ДОГОВОРА

Чл.1. (1) ВЪЗЛОЖИТЕЛЯТ възлага, а ИЗПЪЛНИТЕЛЯТ приема да извърши набор от дейности с цел развитие на Националната система за оценка на компетенциите MyCompetence чрез разширяване на капацитета и обхвата на MyCompetence и прилежащата инфраструктура, актуализиране на разработените и утвърдени в периода 2010-2014 г. секторни компетентностни модели (СКМ) в 20-те икономически сектора, обхванати от системата, разработване на e-инструменти и среда за анализ и одит на длъжности и на работни места като основа за разработване на новите СКМ, разработване на електронни обучения, както и на електронен модул за анализ и оценка на потребностите от обучение на работната сила.
(2) За краткост предметът на настоящия договор по ал. 1 ще се нарича „услугите”. 
(3) ИЗПЪЛНИТЕЛЯТ извършва услугите по ал. 1 в съответствие с изискванията на ВЪЗЛОЖИТЕЛЯ, посочени в Техническата спецификация и съгласно Техническото предложение и Ценовото предложение, които са неразделна част от договора.


ІI. СРОК И МЯСТО НА ИЗПЪЛНЕНИЕ НА ДОГОВОРА
 
Чл.2. (1) Настоящият договор влиза в сила от датата на подписването му и е със срок на изпълнение до 31 март 2019 г.
(2) Възложените по договора дейности ще се извършват в собствената база на ИЗПЪЛНИТЕЛЯ и на територията на Република България, а мястото на изпълнение на договора е седалището на ВЪЗЛОЖИТЕЛЯ - гр. София, ул. „Триадица” № 2.

III. ЦЕНА И НАЧИН НА ПЛАЩАНЕ
	
Чл.3. (1) Общата стойност на договора е в размер на .........................(.....................) лева без ДДС и  ……………….. (…….) лева с ДДС, съгласно Ценовото предложение на ИЗПЪЛНИТЕЛЯ, неразделна част от договора.
(2) Възнаграждението по ал. 1 се изплаща на ИЗПЪЛНИТЕЛЯ на части, както следва:
1. Авансово плащане в размер на 20% (двадесет на сто) от общата стойност на договора по ал. 1.
2. Сума в размер на ..................... (......................) лева без ДДС, платима след приемане на дейностите по чл. 6, т. 1 от договора.
3. Сума в размер на ..................... (.........................) лева без ДДС, платима след приемане на дейностите по чл. 6, т. 2 от договора.
4. Сума в размер на ..................... (.........................) лева без ДДС, платима след приемане на дейностите по чл. 6, т.3 от договора.
(3) Посочените суми в ал. 2 се изплащат в срок до 30 (тридесет) дни след представяне от ИЗПЪЛНИТЕЛЯ на оригинална фактура, в която се вписва номера на бюджетната линия, по която се извършва плащането, и след подписване на приемо-предавателен протокол от представители на страните по договора, удостоверяващ цялостното изпълнение на съответните дейности по чл. 6 от договора.
(4) При некоректно съставяне на фактура, срокът за плащане спира да тече. Периодът за плащане продължава да тече от датата, на която ВЪЗЛОЖИТЕЛЯТ получи правилно оформена фактура или поисканите разяснения, корекции или допълнителна информация.
(5) Сумата на авансовото плащане се изплаща на ИЗПЪЛНИТЕЛЯ в срок до 30 (тридесет) дни след сключване на настоящия договор и след представена от ИЗПЪЛНИТЕЛЯ гаранция в размер, равен на авансово предоставените средства, в полза на ВЪЗЛОЖИТЕЛЯ. Гаранцията се представя в една от формите предвидени в чл. 111 на Закона за обществените поръчки.
(6) Гаранцията за авансово плащане се освобождава от ВЪЗЛОЖИТЕЛЯ до 3 (три) дни след усвояване на аванса.
(7) В съдържанието на всяка отделна фактура следва да бъде посочен текстa, че плащането се извършва по проект BG05M9OP001-1.013-0001-C01 „Развитие на националната система за оценка на компетенциите – MYCOMPETENCE“ по Оперативна програма „Развитие на човешките ресурси“ 2014-2020, както и номерът и датата на настоящия договор.
(8) Посочените цени са окончателни и не подлежат на промяна през периода на изпълнение на договора.
(9) Стойността по ал. 1 включва всички разходи по извършване на услугата, както и разходите за лицензи по време на изпълнение на проекта, ако такива са необходими.
Чл.4. (1) Плащанията по договора се извършват от ВЪЗЛОЖИТЕЛЯ в лева с преводно нареждане по банковата сметка на ИЗПЪЛНИТЕЛЯ както следва: 
Банка: ............................................................
BIC:  ..............................................................
IBAN: .............................................................
(2) ИЗПЪЛНИТЕЛЯТ е длъжен да уведомява писмено ВЪЗЛОЖИТЕЛЯ за всички последващи промени по посочената банкова сметка в срок от 3 дни, считано от момента на промяната. В случай, че ИЗПЪЛНИТЕЛЯТ не уведоми ВЪЗЛОЖИТЕЛЯ в този срок ще се счита, че плащанията са надлежно извършени.
(3) Средствата за договореното възнаграждение ще бъдат осигурени от бюджета на проект BG05M9OP001-1.013-0001-C01 „Развитие на Националната система за оценка на компетенциите – MyCompetence“, финансиран от Оперативна програма „Развитие на човешките ресурси 2014-2020“.

IV. ГАРАНЦИЯ ЗА ИЗПЪЛНЕНИЕ
	
Чл.5. (1) При сключването на този договор ИЗПЪЛНИТЕЛЯТ представя на ВЪЗЛОЖИТЕЛЯ гаранция за изпълнение на задълженията си по договора в размер на.................. (.................................) лева, представляваща 3% (три процента) от стойността на договора без ДДС.
(2) Гаранцията се предоставя в една от формите по чл. 111, ал. 5 от ЗОП:
1. когато е избрана банкова гаранция, същата е под формата на безусловна и неотменима банкова гаранция в полза на ВЪЗЛОЖИТЕЛЯ. Банковата гаранция за изпълнение трябва да бъде със срок на валидност до изтичане на срока за гаранционно поддържане съгласно чл. 9, ал. 1, т. 17 от настоящия договор.
2. когато гаранцията за изпълнение е под формата на парична сума, същата следва да бъде внесена най-късно в деня на подписване на договора по сметка на ВЪЗЛОЖИТЕЛЯ: БНБ ЦУ, IBAN BG83BNBG96613300134102;.
3. когато гаранцията е застраховка, която обезпечава изпълнението чрез покритие отговорността на изпълнителя, застрахователната сума трябва да е равна на размера на гаранцията, определен в договора и да е сключена в полза на ВЪЗЛОЖИТЕЛЯ. Застраховката следва да служи за обезпечаване изпълнението на конкретната поръчка. Застрахователната премия трябва да е платима еднократно като застрахователят носи риска за целия период на полицата. Срокът, определен в полицата, е не по-кратък от срока за гаранционно поддържане съгласно чл. 9, ал. 1, т. 17 от договора.
(3) Изпълнителят се задължава най-късно 15 (петнадесет) календарни дни преди изтичане срока на валидност на банковата гаранция за изпълнение или застраховката, същата да се продължи, съобразно удължаване на времетраенето на договора при условията на настоящия договор.
(4) ВЪЗЛОЖИТЕЛЯТ има право да поиска, а ИЗПЪЛНИТЕЛЯТ е длъжен да удължи срока на валидност на банковата гаранция/застраховката, обезпечаваща изпълнението на договора, ако до изтичане на срока на валидността й, работата на ИЗПЪЛНИТЕЛЯ не е одобрена от ВЪЗЛОЖИТЕЛЯ по реда на настоящия договор.
(5) ВЪЗЛОЖИТЕЛЯТ освобождава частично гаранцията за изпълнение на договора, без да дължи лихви, в срок до 30 (тридесет) календарни дни след приемане на всяка фаза по чл. 6 от договора, както и след уреждане на всички финансови претенции между страните.
(6) ВЪЗЛОЖИТЕЛЯТ задържа съответната част на представената гаранция по ал. 1, ако в срока на изпълнение на договора ИЗПЪЛНИТЕЛЯТ не изпълни качествено ангажиментите си по него. 
(7) ВЪЗЛОЖИТЕЛЯТ задържа гаранцията за изпълнение на договора в случаите на възникване на спор между страните по договора за неговото изпълнение, който е внесен за решаване от компетентния съд, както и в случаите, когато ИЗПЪЛНИТЕЛЯТ не започне работа по изпълнение на конкретния договор или договорът бъде развален по негова вина. В последния случай, задържаната гаранция не изчерпва правата на ВЪЗЛОЖИТЕЛЯ за обезщетение.
(8) ВЪЗЛОЖИТЕЛЯТ има право да усвои изцяло или част от гаранцията за изпълнение на договора при неточно изпълнение на задължения по договора от страна на ИЗПЪЛНИТЕЛЯ, в това число при едностранно прекратяване на договора от ВЪЗЛОЖИТЕЛЯ, поради виновно неизпълнение на задължения на ИЗПЪЛНИТЕЛЯ по договора.
(9) ВЪЗЛОЖИТЕЛЯТ има право да усвои такава част от гаранцията, която покрива отговорността на ИЗПЪЛНИТЕЛЯ за неизпълнението, включително размера на начислените неустойки.
(10) ВЪЗЛОЖИТЕЛЯТ задържа 10% (десет процента) от гаранцията за изпълнение за обезпечаване задължението на ИЗПЪЛНИТЕЛЯ за гаранционна поддръжка.
(11) Обслужването на банковата гаранция за изпълнение, таксите и други плащания по нея, банковите преводи, комисионните, както и поддържането на банковата гаранция за изпълнение на целия  период на действие, са за сметка на ИЗПЪЛНИТЕЛЯ.

V. СРОКОВЕ ЗА ИЗПЪЛНЕНИЕ И ПРИЕМАНЕ НА ИЗВЪРШЕНАТА РАБОТА
	
Чл.6. ИЗПЪЛНИТЕЛЯТ осъществява дейностите, предмет на този договор на три фази, в следните срокове:
1. Първа фаза: Дейност 1 – Етап 1, Етап 2 и Етап 3,  Дейност 2 – Етап 1 и Етап 3 до края на 12-тия месец от сключване на договора за обществената поръчка.
2. Втора фаза: Дейност 1 – Етап 4, Дейност 2 – Етап 2 до края на 19-тия месец от сключване на договора за обществената поръчка.
3. Трета фаза: Дейност 3 – Етап 1 и Етап 2 до края на 24-тия месец от сключване на договора за обществената поръчка, но не по-късно от 31.03.2019 г. В същия срок ИЗПЪЛНИТЕЛЯТ провежда обучение на служители на МТСП и АЗ и на системни администратори за работа и поддържане на Националната система за оценка на компетенциите MyCompetence, прехвърля безвъзмездно на ВЪЗЛОЖИТЕЛЯ изключителното право на ползване на Националната система за оценка на компетенциите MyCompetence и правото върху марката MyCompetence® и извършва вписване на промяната в Държавния регистър на марките в Патентното ведомство на Република България по реда на Закона за марките и географските означения.
Чл.7. (1) За изпълнението на дейностите ИЗПЪЛНИТЕЛЯТ представя доклади, придружени с разработените в резултат на изпълнените етапи документи, продукти и други материали в сроковете, посочени в Техническата спецификация. Предаването на работата се удостоверява с приемо-предавателен протокол. След приключване на работата по всяка фаза съгласно чл. 6 ИЗПЪЛНИТЕЛЯТ представя на ВЪЗЛОЖИТЕЛЯ обобщен доклад.
(2) Всеки доклад представен от ИЗПЪЛНИТЕЛЯ подлежи на одобрение от ВЪЗЛОЖИТЕЛЯ в срок до 10 (десет) работни дни от получаването му.
(3) При констатирани пропуски и/или несъответствия ВЪЗЛОЖИТЕЛЯТ представя с писмо съответните коментари на ИЗПЪЛНИТЕЛЯ и му дава срок за отстраняването им, но не по-дълъг от 10 (десет) работни дни.
(4) ИЗПЪЛНИТЕЛЯТ отстранява констатираните пропуски и/или несъответствия в срока по ал. 2, съобразявайки се с указанията, дадени му от ВЪЗЛОЖИТЕЛЯ. При предаване на работата с отстранените пропуски и/или несъответствия се подписва приемо-предавателен протокол.
(5) Ако не са констатирани пропуски и/или несъответствия, страните подписват приемо-предавателни протоколи за приемане на работата. Приетата документация става неразделна част от документацията по изпълнение на настоящия договор.
(6) Всички протоколи се подписват в три еднообразни екземпляра (един за ИЗПЪЛНИТЕЛЯ и два за ВЪЗЛОЖИТЕЛЯ).

Чл.8. ИЗПЪЛНИТЕЛЯТ поддържа интернет базираната информационна система MyCompetence за целия срок на договора и осигурява гаранционна поддръжка на системата в рамките на 12 (дванадесет) месеца, считано от датата на подписване на приемо-предавателния протокол за приемане на работата по чл. 6, т. 3 от договора. Гаранционната поддръжка се осигурява при условията на Раздел IX от договора.

VI.ПРАВА И ЗАДЪЛЖЕНИЯ НА ИЗПЪЛНИТЕЛЯ

Чл.9. (1) ИЗПЪЛНИТЕЛЯТ се задължава:
1. да изпълни услугите, предмет на договора в пълно съответствие с Техническата спецификация на ВЪЗЛОЖИТЕЛЯ и Техническото предложение на ИЗПЪЛНИТЕЛЯ;
2. да представи гаранция за добро изпълнение на задълженията си по договора най-късно в деня на сключването му;
3. да не разкрива информация пред трети лица, станала му известна при и по повод изпълнението на задълженията му по този договор;
4. да изпълни договора с грижата на добър стопанин, при спазване на изискванията за ефикасност, прозрачност и старание, в съответствие с най-добрите практики в съответната област и с условията на настоящия договор. За тази цел ИЗПЪЛНИТЕЛЯТ трябва да осигури всички финансови, човешки и материални ресурси, необходими за пълното и точно изпълнение на договора;
5. да извърши услугите, предмет на настоящия договор, качествено, в съответствие с изискванията на ВЪЗЛОЖИТЕЛЯ, в срока и съобразно другите условия, предвидени в договора, както и да изпълнява стриктно дадените от ВЪЗЛОЖИТЕЛЯ текущи задължителни указания по изпълнението на дейностите;
6. да координира осъществяването на всички дейности с ръководителя на проекта или посочено от него лице;
7. да информира текущо ВЪЗЛОЖИТЕЛЯ за хода на изпълнението на съответния договор;
8. да представи на ВЪЗЛОЖИТЕЛЯ всички доклади от извършените услуги и резултатите от тях с отразени коментари и забележки на ВЪЗЛОЖИТЕЛЯ, в електронен формат и на хартиен носител, в сроковете, посочени в Техническата спецификация;
9. да отстрани за своя сметка допуснатите недостатъци в процеса на изпълнение на договора, ако такива бъдат констатирани;
10. да изпълни договора с участието на квалифицирани специалисти, съгласно Списъка на лицата, които ще бъдат ангажирани с изпълнението на поръчката, представен с офертата на ИЗПЪЛНИТЕЛЯ, неразделна част от този договор. Промяната на експерти от екипа на ИЗПЪЛНИТЕЛЯ се допуска само след предварително писмено съгласие на ВЪЗЛОЖИТЕЛЯ и при наличие на обективни причини за това. Предложеният нов експерт трябва да притежава еквивалентни образование, квалификация и опит. ИЗПЪЛНИТЕЛЯТ поема всички допълнителни разходи, свързани със смяната на неговите експерти;
11. да изработи и предостави експлоатационна документация за работа с Националната система за оценка на компетенциите MyCompetence, както и ръководства на потребителя съгласно Техническата спецификация на ВЪЗЛОЖИТЕЛЯ;
12. да изготви учебни материали и да проведе обучение на служители на МТСП и Агенцията по заетостта, и на системни администратори за работа и поддържане на функционалностите на Националната система за оценка на компетенциите MyCompetence, съгласно Техническата спецификация на ВЪЗЛОЖИТЕЛЯ;
13. да предвиди и поеме, в рамките на възнаграждението си по чл. 3, ал. 1 от настоящия договор, всички оперативни разходи на предложения екип за изпълнение на договора, както и да поеме разходите за своите служители при провеждане на предвидените обучения, съгласно Техническата спецификация на ВЪЗЛОЖИТЕЛЯ;
14. да поеме разходите за лицензи по време на изпълнение на проекта, ако такива са необходими;
15. при изпълнение на предмета на договора да не нарушава авторски или сродни на авторските права на трети лица;
16. да предостави на ВЪЗЛОЖИТЕЛЯ сорс кода на Националната система за оценка на компетенциите MyCompetence, както и цялата съпътстваща документация по проектирането и разработването й;
17. да осигури всички дейности по гаранционно поддържане на разработения софтуерен продукт и техническите средства на Националната система за оценка на компетенциите MyCompetence за своя сметка, за срок от 12 (дванадесет) месеца, считано от датата на подписване на приемо-предавателния протокол за приемане на работата по Трети етап от договора;
18. да направи всичко необходимо за разгласяване на факта, че договорът се финансира от Европейския социален фонд. Предприетите за тази цел мерки трябва да са в съответствие с приложимите правила за информация и комуникация, предвидени в Приложение XII от Регламент (ЕС) № 1303/2013 на Европейския парламент и на Съвета, и Единния наръчник на Бенефициента за прилагане на правилата за информация и комуникация 2014-2020 г.;
19. във всички обяви или публикации, свързани с Договора, както и на събития, свързани с изпълнение на услугите по договора, ИЗПЪЛНИТЕЛЯТ е длъжен да оповестява, че договорът е получил финансиране от Европейския социален фонд чрез Оперативна програма “Развитие на човешките ресурси” 2014-2020;
20. да даде своето съгласие Управляващият орган, националните одитни органи, Европейската комисия, Европейската служба за борба с измамите, Европейската сметна палата и външните одитори да публикуват неговото наименование и адрес, предназначението на отпуснатата безвъзмездна финансова помощ, максималния размер на помощта и съотношението на финансиране на допустимите разходи по договора, съгласно предвиденото в договора.
(2) ИЗПЪЛНИТЕЛЯТ има право:
1. да получи уговореното възнаграждение при точно (качествено, в срок и без недостатъци)  изпълнение на предмета на договора;
2. да получи необходимото съдействие от страна на ВЪЗЛОЖИТЕЛЯ за изпълнение предмета на договора.

VII. ПРАВА И ЗАДЪЛЖЕНИЯ НА ВЪЗЛОЖИТЕЛЯ

Чл.10. (1) ВЪЗЛОЖИТЕЛЯТ се задължава:
1. да заплаща извършената работа в уговорените срокове при точно изпълнение на договора;
2. да оказва необходимото съдействие за изпълнение на услугите, предмет на договора без да нарушава оперативната самостоятелност на ИЗПЪЛНИТЕЛЯ;
3. да приеме изпълнението на услугите от ИЗПЪЛНИТЕЛЯ по реда и при условията на договора;
4. да не разпространява под каквато и да е форма всяка предоставена му от ИЗПЪЛНИТЕЛЯ информация, имаща характер на търговска тайна и изрично упомената от ИЗПЪЛНИТЕЛЯ като такава.
(2) ВЪЗЛОЖИТЕЛЯТ има право:
1. да иска и да получи изпълнение на услугите, предмет на настоящия договор, качествено, в срок и без отклонения от договореното, в съответствие с Техническата спецификация на ВЪЗЛОЖИТЕЛЯ и Техническото предложение на ИЗПЪЛНИТЕЛЯ;
2. да оказва текущ контрол по изпълнението на услугата и да дава задължителни указания на ИЗПЪЛНИТЕЛЯ за отстраняване на констатирани с протокол пропуски и/или несъответствия с изискванията на ВЪЗЛОЖИТЕЛЯ, посочени в документите по чл. 1 от договора;
3. да получи и прегледа представените от ИЗПЪЛНИТЕЛЯ проекти на доклади в сроковете, посочени в Техническото предложение на ИЗПЪЛНИТЕЛЯ;
4. при необходимост от корекции на всеки от докладите по т. 3, ВЪЗЛОЖИТЕЛЯТ представя съответните коментари на ИЗПЪЛНИТЕЛЯ и му дава срок за отразяването им, но не по-дълъг от 10 (десет) работни дни;
5. да одобрява лицата по чл. 9, ал.1, т. 10.

VIIІ. КОНФИДЕНЦИАЛНОСТ И АВТОРСКИ ПРАВА

Чл. 11. (1)  Всички резултати и произтичащи от тях права, включително авторски или други права върху интелектуална собственост, възникнали в резултат на изпълнението на договора, проучвания, анализи, разработки, доклади, данни като спецификации, планове, бази от данни, сорс кодове и други съгласно изискванията на ВЪЗЛОЖИТЕЛЯ и помощните записи или материали, придобити, събрани или подготвени от ИЗПЪЛНИТЕЛЯ, включително  работни и обучителни документи и материали, изготвени от екипа на ИЗПЪЛНИТЕЛЯ при изпълнение на договора, остават изключителна собственост на ВЪЗЛОЖИТЕЛЯ. ВЪЗЛОЖИТЕЛЯТ има право да ги използва, възпроизвежда, пресъздава, променя и др., както намери за добре на територията на Република България и извън нея, без ограничения по отношение на срока на ползване и без за това да дължи възнаграждение на ИЗПЪЛНИТЕЛЯ или друг автор и без да е необходимо неговото предварително съгласие или одобрение. 
(2) След приключване на дейностите по договора ИЗПЪЛНИТЕЛЯТ трябва да предаде или върне на ВЪЗЛОЖИТЕЛЯ всички такива материали и документи. ИЗПЪЛНИТЕЛЯТ няма право да задържа копия на документи, данни и софтуер, разработен в рамките на обществената поръчка, нито да ги използва за свои цели, които нямат отношение към изпълнението на договора, без да е налице изрично писмено съгласие на ВЪЗЛОЖИТЕЛЯ, както и да ги предоставя на трети лица.
(3) ИЗПЪЛНИТЕЛЯТ няма право да публикува информация и данни, свързани с изпълнението на настоящия договор или да се позовава на такива, когато изпълнява договор, сключен с друг ВЪЗЛОЖИТЕЛ, нито да издава на трети лица информация, предоставена му от ВЪЗЛОЖИТЕЛЯ във връзка с изпълнението на настоящия договор, без да е налице изрично писмено съгласие на ВЪЗЛОЖИТЕЛЯ.
(4) ИЗПЪЛНИТЕЛЯТ прехвърля безвъзмездно в полза на ВЪЗЛОЖИТЕЛЯ всички права на интелектуална собственост върху Националната система за оценка на компетенциите MyCompetence в едномесечен срок след изпълнение на всички дейности, свързани с развитие на системата, но не по-късно от 31 март 2019 г. Разходите на прехвърляне на правата са за сметка на ИЗПЪЛНИТЕЛЯ.
(5) ИЗПЪЛНИТЕЛЯТ прехвърля безвъзмездно на ВЪЗЛОЖИТЕЛЯ собствеността върху марката MyCompetence® за всички услуги, за които е регистрирана и извършва вписване на промяната в Държавния регистър на марките в Патентното ведомство на Република България по реда на Закона за марките и географските означения в едномесечен срок след изпълнение на всички дейности, свързани с развитие на системата, но не по-късно от 31 март 2019 г. ИЗПЪЛНИТЕЛЯТ оформя съвместно с ВЪЗЛОЖИТЕЛЯ документ за безвъзмездно прехвърляне на собствеността върху марката MyCompetence®.

IX. ГАРАНЦИОННА ПОДДРЪЖКА

Чл.12. (1) ИЗПЪЛНИТЕЛЯТ се задължава да осигурява за своя сметка всички дейности по поддържане на софтуера и техническите средства на системата, и да отстранява всички недостатъци, възникнали по време на гаранционния срок. 
(2)  При възникване на събитие по ал. 1 ВЪЗЛОЖИТЕЛЯТ е длъжен да уведоми писмено ИЗПЪЛНИТЕЛЯ при установяването им в рамките на гаранционния срок.
(3)  В уведомлението по ал. 2 се посочва номерът на договора, основанието за рекламация и конкретното искане на ВЪЗЛОЖИТЕЛЯ.
(4) По време на периода на гаранционно поддържане на системата ИЗПЪЛНИТЕЛЯТ:
1. Осигурява експлоатационната годност и ефективното използване от предвидените потребители на уеб-базираната информационна система MyCompetence.
2. Отстранява възникнали инциденти, като времето за отстраняване на инцидент тече от момента на регистрирането му при следните условия: 
- Отстраняване на критичен проблем, който води до пълна загуба на функционалността на уеб-базираната информационна система за оценка на компетенциите MyCompetence – до 1 работен ден;
- Отстраняване на некритичен проблем, при който има забавяне или частична загуба на функционалността на уеб-базираната информационна система за оценка на компетенциите MyCompetence – до 3 работни дни;
	(5) ИЗПЪЛНИТЕЛЯТ трябва да поддържа HelpDesk за поддръжка и администриране на MyCompetence през гаранционен период от 12 (дванадесет) месеца и следните канали за връзка: телефон и e-mail. 
(6) Ако по обективни причини ИЗПЪЛНИТЕЛЯТ не може да отстрани недостатъците в посочените срокове, същият следва писмено да уведоми ВЪЗЛОЖИТЕЛЯ за обективните причини, поради които това е невъзможно. Удължаването на срока за отстраняване на недостатъците става само след изрично съгласие на ВЪЗЛОЖИТЕЛЯ за това, за което се съставя констативен протокол, подписан от двете страни.

X. НЕУСТОЙКИ
	
Чл.13. (1)  При забавено изпълнение на задълженията по договора от страна на ИЗПЪЛНИТЕЛЯ, същият дължи неустойка на ВЪЗЛОЖИТЕЛЯ в размер на 0,5% (нула цяло и пет на сто) за всеки ден закъснение, но не повече от 5% (пет на сто) от неизпълнената част от договора.
(2) В случай, че ИЗПЪЛНИТЕЛЯТ преустанови виновно изпълнението на възложената работа, същият дължи неустойка в размер на 10% (десет на сто) от стойността на останалата неизпълнена работа. 
(3) При забава в плащането ВЪЗЛОЖИТЕЛЯТ дължи неустойка на ИЗПЪЛНИТЕЛЯ в размер на 0,5% (нула цяло и пет на сто) от конкретната дължима сума за всеки ден закъснение, но не повече от 5% (пет на сто) от стойността на съответното плащане.
(4) Страните запазват правото си да търсят обезщетение за вреди по общия ред, ако тяхната стойност е по-голяма от изплатените неустойки по реда на този раздел.

XI. ПРЕКРАТЯВАНЕ НА ДОГОВОРА

Чл.14. (1) Настоящият договор се прекратява:
1. с изтичане на неговия срок;
2. по взаимно съгласие между страните, изразено в писмена форма, като страните не си дължат неустойки, но ВЪЗЛОЖИТЕЛЯТ заплаща на ИЗПЪЛНИТЕЛЯ извършените и приети до прекратяването услуги;
3. по реда на чл. 118 от Закона за обществените поръчки;
4. когато са настъпили съществени промени във финансирането на обществената поръчка - предмет на договора, извън правомощията на ВЪЗЛОЖИТЕЛЯ, които той не е могъл или не е бил длъжен да предвиди или да предотврати, същият може да прекрати договора с писмено уведомление, веднага след настъпване на обстоятелствата.
(2)	ВЪЗЛОЖИТЕЛЯТ може да прекрати договора едностранно с 10-дневно писмено предизвестие,  когато ИЗПЪЛНИТЕЛЯТ:
1. забави изпълнението на някое от задълженията си по договора с повече от 15 (петнадесет) работни дни;
2. не отстрани в срок, определен от ВЪЗЛОЖИТЕЛЯ, констатирани недостатъци;
3.	не изпълни точно някое от задълженията си по договора;
4. бъде обявен в несъстоятелност или когато бъде открито производство за обявяване в несъстоятелност или ликвидация;
[bookmark: _GoBack](3) ВЪЗЛОЖИТЕЛЯТ може да прекрати договора едностранно с 10-дневно писмено предизвестие, без дължими неустойки и обезщетения и без необходимост от допълнителна обосновка, в случай че при осъществен контрол по чл. 233 от ЗОП от страна на Агенцията по обществени поръчки, заключението в издаденото от АОП становище е, че прилагането на избраното правно основание не е безспорно доказано. Прекратяването става след уреждане на финансовите взаимоотношения между страните за извършените от страна на ИЗПЪЛНИТЕЛЯ и одобрени от страна на ВЪЗЛОЖИТЕЛЯ услуги по изпълнение на договора.
XII. СЪОБЩЕНИЯ

Чл.15. (1) Всички съобщения между страните, свързани с изпълнението на този договор са валидни, ако са направени в писмена форма, подписани от упълномощените представители на ИЗПЪЛНИТЕЛЯ и ВЪЗЛОЖИТЕЛЯ.
(2) За дата на съобщението се смята:
- датата на предаването – при ръчно предаване на съобщението;
-  датата на пощенското клеймо на обратната разписка – при изпращане по пощата;
- датата на приемането – при изпращане по факс.

XIII.	НЕПРЕДВИДЕНИ ОБСТОЯТЕЛСТВА

Чл. 16. (1) Страните се освобождават от отговорност за неизпълнение на задълженията си, когато невъзможността за изпълнение се дължи на непредвидено обстоятелство. Никоя от страните не може да се позовава на непредвидено обстоятелство, ако е била в забава и не е информирала другата страна за възникването на непредвиденото обстоятелство.
(2) „Непредвидено обстоятелство“ по смисъла на този договор е всяко непредвидено и/или непредотвратимо събитие от извънреден характер, възникнало след сключването на договора, което не е могло да бъде предвидено при полагане на дължимата грижа, не е резултат от действие или бездействие на страните, но прави невъзможно изпълнението при договорените условия.
(3) Страната, засегната от непредвидено обстоятелство, е длъжна да предприеме всички разумни усилия и мерки, за да намали до минимум понесените вреди и загуби, както и да уведоми писмено другата страна незабавно при настъпване на непредвидено обстоятелство.
(4) Докато трае непредвиденото обстоятелство, изпълнението на задължението се спира.
(5) Не може да се позовава на непредвидено обстоятелство онази страна, чиято небрежност или умишлени действия или бездействия са довели до невъзможност за изпълнение на договора.
(6) Не представлява непредвидено обстоятелство събитие, причинено по небрежност или чрез умишлено действие на някоя от страните или техни представители и/или служители, както и липсата или недостига на парични средства.

XIV. ОТГОВОРНОСТ

Чл.17. ВЪЗЛОЖИТЕЛЯТ не носи отговорност за вреди, понесени от служителите или имуществото на ИЗПЪЛНИТЕЛЯ по време на изпълнение на договора или като последица от него. ВЪЗЛОЖИТЕЛЯТ не дължи обезщетения или допълнителни плащания извън предвидените по договора, свързани с подобни вреди.
Чл.18. ИЗПЪЛНИТЕЛЯТ поема цялата отговорност към трети лица, в това число и отговорност за вреди от всякакъв характер, понесени от тези лица по време на изпълнение на договора или като последица от него. ВЪЗЛОЖИТЕЛЯТ не носи отговорност, произтичащата от искове или жалби вследствие нарушение на нормативни изисквания от страна на ИЗПЪЛНИТЕЛЯ, неговите служители или лица, подчинени на неговите служители, или в резултат на нарушение на правата на трето лице.


XV. КОНФЛИКТ НА ИНТЕРЕСИ

Чл.19. ИЗПЪЛНИТЕЛЯТ не предприема каквито и да са дейности, които могат да го поставят в хипотеза на конфликт на интереси. При наличие на такъв риск ИЗПЪЛНИТЕЛЯТ предприема всички необходими мерки за избягване на конфликт на интереси и уведомява незабавно ВЪЗЛОЖИТЕЛЯ относно обстоятелство, което предизвиква или може да предизвика подобен конфликт.
Чл.20. Конфликт на интереси е налице, когато безпристрастното и обективно упражняване на функциите по договора на което и да е лице е опорочено поради причини, свързани със семейството, емоционалния живот, политическата или националната принадлежност, икономически интереси или всякакъв друг общ интерес, който то има с друго лице, съгласно чл. 57 от Регламент (ЕС, ЕВРАТОМ) № 966/2012 на Европейския парламент и на Съвета относно финансовите правила, приложими за общия бюджет на Съюза и за отмяна на Регламент (EO, Евратом) №1605/2002 на Съвета.

XVI.	ПРОВЕРКИ И ОДИТ ОТ НАЦИОНАЛНИ И ЕВРОПЕЙСКИ ОРГАНИ

Чл. 21. (1) ИЗПЪЛНИТЕЛЯТ е длъжен да допуска представители на Управляващия орган, Сертифициращия орган, националните одитни органи, Европейската комисия, Европейската служба за борба с измамите, Европейската сметна палата и външни одитори да проверяват, посредством проучване на документацията му или проверки на място, изпълнението на договора, и да проведат пълен одит, при необходимост, въз основа на разходооправдателните документи, приложени към счетоводните отчети, счетоводната документация и други документи, свързани с финансирането на договора. ИЗПЪЛНИТЕЛЯТ е длъжен да осигури наличността на документите в съответствие с изискванията на чл. 140 от Регламент (ЕС) № 1303/2013 на Европейския парламент и на Съвета. Всички разходооправдателни и други документи с доказателствена стойност се съхраняват за период от две години, считано от 31 декември на годината, в която и извършено окончателното плащане по договора.
(2) ИЗПЪЛНИТЕЛЯТ е длъжен да допуска представители на Управляващия орган, Сертифициращия орган, националните одитни органи, Европейската служба за борба с измамите и външни одитори да извършат проверки и инспекции на място в съответствие с процедурите, предвидени в законодателството на Европейската общност за защита на финансовите интереси на Европейските общности срещу измами и други нарушения и приложимото национално законодателство.
(3) ИЗПЪЛНИТЕЛЯТ се задължава да предостави достъп на служителите или представителите на Управляващия орган, Сертифициращия орган, националните одитни органи, Европейската комисия, Европейската служба за борба с измамите и Европейската сметна палата, както и на външни одитори достъп до местата, където се осъществява договорът, в това число и достъп до информационни системи, както и до всички документи и бази данни, свързани с финансово-техническото управление на договора, както и да направи всичко необходимо, за да улесни работата им. Документите трябва да се съхраняват на достъпно място и да са картотекирани по начин, който улеснява проверката.
(4) ИЗПЪЛНИТЕЛЯТ гарантира, че правата на Управляващия орган, Сертифициращия орган, националните одитни органи, Европейската комисия, Европейската служба за борба с измамите, Европейската сметна палата и външните одитори да извършват одити, проверки и проучвания, ще се упражняват равноправно, при еднакви условия и в съответствие с еднакви правила и по отношение на неговите подизпълнители.

XVII. ЗАКЛЮЧИТЕЛНИ РАЗПОРЕДБИ

Чл.22. Нищожността на някоя клауза от договора не води до нищожност на друга клауза или на договора като цяло.
Чл.23. Страните ще решават споровете, възникнали при или по повод изпълнението на договора или свързани с неговото тълкуване, недействителност, неизпълнение или прекратяване по взаимно съгласие чрез преговори, а при непостигане на такова – спорът се отнася за решаване пред компетентния съд на територията на Република България по реда на Гражданския процесуален кодекс.
Чл.24. За неуредените в настоящия договор въпроси се прилагат разпоредбите на действащото българско законодателство.
Чл. 25. При промяна на адреси, телефони и други координати, съответната страна е длъжна да уведоми другата писмено.
Чл.26. Страните определят лица за контакт, които осъществяват координация, контрол и наблюдение на изпълнението на договора, представляват страните по договора и подписват всички приемо-предавателни протоколи, както следва:
Лице за контакт от страна на ВЪЗЛОЖИТЕЛЯ: /име и фамилия, тел., факс, електронен адрес, адрес:/………………………………….

Лице за контакт от страна на ИЗПЪЛНИТЕЛЯ: /име и фамилия, тел., факс, електронен адрес, адрес:/………………………………….

Неразделна част от настоящия договор са следните документи:
1. Техническа спецификация;
2. Техническо предложение;
3. Ценово предложение;


Настоящият договор се подписа в 5 еднообразни екземпляра – четири за ВЪЗЛОЖИТЕЛЯ и един за ИЗПЪЛНИТЕЛЯ.

